Vrou ondervra ná moord op boer van Ermelo | Netwerk24
Deur Isabel Venter 13 Junie 2019 14:48
Moolman Meyer (67), 'n boer van Mpumalanga, is wreed op sy plaas, Waaihoek, vermoor. Foto: Verskaf
Moolman Meyer Foto: Verskaf
Die polisie het iemand ondervra wat hulle in die ondersoek na die moord op Moolman Meyer (67), 'n boer van Ermelo in Mpumalanga, kan help.
"Ons is besig om haar te ondervra en hoop sy sal ons kan help," het kol. Mtsholi Bhembe, provinsiale polisiewoordvoerder, het Donderdag gesê.
Volgens ingeligtes word 'n huiswerker ondervra, maar die polisie kon dit nie bevestig nie.
Meyer is Saterdag laas lewend gesien toe hy en twee werkers met 'n trekker en sleepwa hout in die veld gaan oplaai het.
Bhembe sê die twee plaaswerkers is nog soek.
"Die werkers se identiteit is nog nie bekend nie, en hulle is vermoedelik van eSwatini (Swaziland)."
Hy het verskeie diep sny- en kapwonde oor sy kop, lyf en arms gehad en is vermoedelik al Saterdag vermoor.
Twee selfone en 'n vuurwapen word uit Meyer se huis vermis, sê Bhembe.
Doors Meyer, een van Moolman se vier seuns, het sy pa as 'n rustige mens beskryf wat goed met sy werkers klaargekom het.
Die polisie het 'n beroep gedoen op enigeen met inligting oor die moord om lt.kol. Mbongeni Myeni by 082 556 5605 te bel of hul naaste polisiekantoor.